Միքայել Աջապահյան

Գերաշնորհ Տ. Միքայել Արքեպիսկոպոս Աջապահյան (), Հայ Առաքելական Եկեղեցու Շիրակի թեմի առաջնորդը 2001 թվականի սեպտեմբերի 30-ից։

 Կենսագրություն 
Ծնվել է 1963 թվականի դեկտեմբերի 27-ին, քաղաք Գյումրիում։ Սերում է Կիլիկյան Հայաստանի Աջապահյանների իշխանական տոհմից, որոնք ժառանգաբար պահպանել են կաթողիկոսական իշխանության խորհրդանիշ համարվող Սրբազան Աջերը և այլ սրբություններ։

Ավարտել է Գյումրիի Գ. Սունդուկյանի (այժմ՝ Ջորջ Բայրոնի) անվան թիվ 20 միջնակարգ դպրոցը (1971-1981)։

1981-1987 թվականներին սովորել է Գևորգյան հոգևոր ճեմարանում։ Ուսումը ընդմիջվել է 1982-1984 թվականներին՝ Խորհրդային Բանակում ծառայելու պատճառով։ 1986 թվականի դեկտեմբերի 25-ին ձեռնադրվել է սարկավագ։ Ձեռնադրությունից հետո կատարել է Մայր Տաճարի ավագ լուսարարի պարտականությունները։ 1987 թվականին գերազանց առաջադիմությամբ ավարտել է ճեմարանը և ծառայության անցել Վեհարանում՝ որպես քարտուղար։

1988 թվականին Տ. Հուսիկ արքեպիսկոպոս Սանթուրյանի կողմից ձեռնադրվելով կուսակրոն քահանա՝ վերանվանվել է Տ. Միքայել՝ ի հիշատակ Ադանայի ջարդի (1909) ժամանակ նահատակված Տ. Միքայել ծ. վրդ. Աջապահյանի։
1988-1989 թվականներին ծառայել է Գևորգյան Հոգևոր Ճեմարանում որպես դաստիարակ։
1989 թվականին նշանակվել է Եղեգնաձորի Ս. Խաչ վանքի վանահայր, այնուհետև՝ վերաբացված Արցախի թեմի Գանձասար վանքի վանահայր։
1989 թվականին ստացել վարդապետական աստիճան՝ պաշտպանելով վարդապետական թեզ՝ «Կիլիկիայի մայրաքաղաք Սիսը 1890-1920 թթ.» թեմայով։
1990-1991 թվականներին աշխատել է Մայր Աթոռի Քրիստոնեական Դաստիարակության և Քարոզչության Կենտրոնում։ 
1991-1992 թվականներին եղել է Հոգևոր ճեմարանի փոխտեսուչը։ 
1992-1994 թվականներին ծառայել է որպես Մայր Տաճարի փոխլուսարարապետ։
1994 թվականի մայիսին պաշտպանել է ծայրագույն վարդապետական թեզ՝ «Ս. Կղեմես եպս. Հռոմայեցի» թեմայով, և Տ. Ներսես արքեպսկոպոս Պոզապալյանի ձեռամբ ստացել ծայրագույն վարդապետական աստիճան։
1994-1995 թվականներին եղել է կաթողիկոսական տեղապահ Տ. Թորգոմ արքեպս. Մանուկյանի քարտուղարը, ապա՝ Գարեգին Ա Կաթողիկոսի անձնական քարտուղարն ու գավազանակիրը։ 
1995-1997 թվականներին ուսանել է Հռոմի Պապական Արևելյան Ինստիտուտում։ 1997 թվականին ստացել է արևելյան եկեղեցական գիտությունների մագիստրոսի աստիճան՝ ներկայացնելով «Պողոս Տարոնացին և իր «Բացայայտութիւն կարգաց ժամուց աղօթից» աշխատությունը» վերնագրով թեզը։ 
1997-1999 թվականներին եղել է Գարեգին Ա Կաթողիկոսի օգնականը՝ միջեկեղեցական հարաբերությունների գծով։

1999 թվականի դեկտեմբերի 1-ին Գարեգին Բ Կաթողիկոսի կողմից նշանակվել է Շիրակի թեմի առաջնորդական տեղապահ։ 
2001 թվականի սեպտեմբերի 30-ին Նորին Սուրբ Օծություն Տ.Տ. Գարեգին Բ Ամենայն Հայոց Կաթողիկոսի կողմից ձեռնադրվել է եպիսկոպոս և հաստատվել որպես Շիրակի թեմի առաջնորդ։

2019 թվականի փետրվարի 26-ին Սրբոց Ղևոնդյանց տոնին Միքայել եպիսկոպոս Աջապահյանին շնորհվել է արքության աստիճան։

2020 թվականից մշտապես քննադատել է Հայաստանի վարչապետ Նիկոլ Փաշինյանի վարած քաղաքականությունը։

2025 թվականի հունիսի 27-ին կալանավորվել է 2 ամսով։

 Այլ փաստեր 
 Պարգևատրվել է Համայն Ռուսիո Ալեքսի Բ պատրիարքի կողմից Ս. Դանիելի շքանշանով՝ ի գնահատումն իր էկումենիկ ծառայության (1995)։
 1999 թվականին ընտրվել է Եկեղեցիների Համաշխարհային Խորհրդի «Հավատք և կարգ» հանձնաժողովի անդամ։
 1999-2000 թվականներին համատեղության կարգով եղել է Կալկաթայի Մարդասիրական ճեմարանի տնօրենը։ 2000-2001 թվականներին համատեղության կարգով նշանակվել է Հնդկաստանում Հայրապետական լիազոր ներկայացուցիչ՝ կաթողիկոսի կողմից։

 Պատկերասրահ 

 Ծանոթագրություններ 

 Արտաքին հղումներ 
 Հայ Առաքելական Եկեղեցու Շիրակի թեմի սոցիալ-կրթական կենտրոն 

Կատեգորիա:Գյումրի քաղաքում ծնվածներ
Կատեգորիա:Հայ առաքելական արքեպիսկոպոսներ
Կատեգորիա:Հայ առաքելական եկեղեցու թեմական առաջնորդներ